Spitalul Municipal din Aiud urmează să fie modernizat și reabilitat termic pentru creșterea eficienței energetice, printr-o investiție de peste 5,7 milioane de lei.
Spitalul Municipal Aiud a lansat pe 13 mai, în SEAP, o licitație pentru proiectarea și execuția lucrărilor în cadrul proiectului „Creșterea eficienței energetice și gestionarea inteligentă a energiei în cadrul Spitalului Municipal Aiud”.
Valoarea totală estimată a lucrărilor este de 5.787.545,3 lei, fără TVA.
Spitalul Municipal Aiud va fi modernizat și reabilitat termic prin „Programul privind creşterea eficienţei energetice a clădirilor publice şi îmbunătăţirea calităţii mediului prin reducerea emisiilor de gaze cu efect de seră prin reducerea consumului anual de energie finală”.
Proiectul vizează reabilitarea termică a clădirii C2, pentru creşterea performanţei energetice a clădirii, încadrată înainte de reabilitarea termică în clasa energetică E, la clasa energetică B.
Potrivit documentației, Spitalul Municipal Aiud este compus din mai multe corpuri de clădire. În incinta în suprafaţă de 13.887 mp există atât pavilioane medicale cât și construcții aferente utilităților, platforme pentru circulația interioară auto și pietonală, spații verzi.
Clădirile aflate în incinta Spitalului Municipal Aiud reprezintă un ansamblu eterogen din punct de vedere al anului construcției, sistemului constructiv și al regimului de înălțime, fiind construcții de tipul: P, S+P+1E, S+P+3E-4 E, construite în perioada 1867 – 1987. Niciuna dintre clădiri nu este inclusă pe lista monumentelor istorice.
Niciuna din clădirile spitalului nu este reabilitată termic, din punct de vedere al anvelopării exterioare. Lucrările de renovare s-au făcut sporadic, fără intervenţii structurale şi s-au rezumat la zugrăveli şi vopsitorii, înlocuiri de pardoseli, renovări de grupuri sanitare, înlocuiri de aparate electrice, corpuri de iluminat, obiecte sanitare, etc., fără intervenții în reţelele de distribuţie a apei/a agentului termic sau a energiei electrice.
Spitalul Municipal Aiud va fi modernizat și reabilitat termic
Potrivit proiectului, se propune realizarea următoarelor lucrări principale:
- Reabilitarea termică a clădirii prin placarea cu termosistem a anvelopantei;
- Înlocuirea tâmplăriei exterioare;
- Înlocuirea învelitorii;
- Înlocuirea instalaţiei electrice de iluminat şi prize, tablouri electrice, instalaţie de protecţia împotriva trăsnetului, a corpurilor de iluminat, inclusiv sursă de rezervă;
- Înlocuirea instalaţiei de încălzire, inclusiv a radiatoarelor;
- Înlocuirea instalaţiei de alimentare cu apă rece-apă caldă menajeră, inclusiv înlocuirea obiectelor sanitare şi a armăturilor, modernizarea sursei de producere apă caldă menajeră;
- Montarea unui sistem fotovoltaic de producere a energiei electrice, în sistem on-grid
Urmăriți Alba24.ro și pe Google News
Dacă ți-a plăcut articolul: